Pirjo Karttunen **Muistio LUONNOS**

Konserniohjausosasto / Talous- ja hallintoyksikkö 10.5.2022

**LIIKENNE- JA VIESTINTÄMINISTERIÖN ASETUS LIIKENNE- JA VIESTINTÄVIRASTON LIIKENNETTÄ KOSKEVISTA MAKSULLISISTA SUORITTEISTA ANNETUN LIIKENNE- JA VIESTINTÄMINISTERIÖN ASETUKSEN LIITTEEN MUUTTAMISESTA**

**PÄÄASIALLINEN SISÄLTÖ**

Liikenne- ja viestintäviraston liikenteen suoritemaksuja koskevaa Liikenne- ja viestintäministeriön asetusta (1255/2021) ehdotetaan muutettavaksi. Asetuksen suoritemaksut sisältävään liitteeseen tehtäisiin yksittäisiä säädösmuutoksista johtuvia muutoksia sekä vähäinen korjaus. Asetusteksti säilyisi nykyisellään.

Ehdotetut muutokset vähentäisivät vuoden 2022 tuottoja noin 130 000 euroa.

Asetusmuutoksen olisi tarkoitus tulla voimaan 1 päivänä heinäkuuta 2022 ja olla voimassa vuoden 2023 loppuun.

Toimivalta:

Valtion maksuperustelaki (150/1992) 8 §.

Laki viranomaisten toiminnan julkisuudesta (621/1999) 34 §.

Laki eräiden ennakkoratkaisujen maksuperusteista (1209/2006) 2 §.

|  |  |
| --- | --- |
|  |  |
| **NYKYTILA** | |
| Valtion maksuperustelain (150/1992) mukaisia maksuja koskeva liikenne- ja viestintäministeriön asetus (1255/2021) Liikenne- ja viestintäviraston liikennettä koskevista maksullisista suoritteista on annettu 23.12.2021. Asetuksen voimassaolo päättyy 31.12.2023. | |

**VALMISTELU**

Asetusluonnos on valmisteltu virkatyönä liikenne- ja viestintäministeriössä yhteistyössä Liikenne- ja viestintäviraston kanssa.

Asetusluonnos on lausuntokierroksella xx.05. – xx.06.2022. Lisäksi lausuntopyyntö on kaikille avoimesti kommentoitavana Lausuntopalvelu.fi –palvelussa. Lausuntoja saatiin xx kpl. Valtiovarainministeriö xxx…

**KESKEISET VAIKUTUKSET**

Ehdotettujen muutosten arvioidaan vähentävän vuoden 2022 tuottoja noin 130 000 eurolla verrattuna nykyisen maksuasetuksen mukaiseen tuottokertymään. Muutosehdotuksella ei ole merkittävää vaikutusta kustannusvastaavuuteen, sillä muutosehdotuksen perusteella on vaikutusta myös suoritetuotannon kustannuksiin.

**ASETUKSEN SÄÄNNÖSKOHTAISET PERUSTELUT**

Maksut sisältävään asetusliitteeseen ehdotetut muutokset on seuraavassa esitetty liikennemuodoittain.

**Ilmailu**

Miehittämättömään ilmailuun liittyvästä "Erityinen"-kategorian ilmoitukset ja luvat -suoriteryhmästä poistettaisiin hakijan määrittelemästä uuden tyyppisestä luvasta perittävä lisämaksu (kohta 3.11.2.8) tarpeettomana. Tämän tarkoittamat maksut voidaan periä Lisämaksu korkean toimintavarmuuden varmentamista vaativista riskinvähennyksistä -kohdan (3.11.2.7) mukaisesti, eikä täten ole tarvetta erilliselle nimikkeelle. Molempien kohtien maksu on sama, 200 euroa. Samalla tehtäisiin tekninen numerointikorjaus poistettavan suoritteen jäljessä oleviin suoritenumeroihin.

**Merenkulku**

Merenkulun kohdassa 3 Pätevyyksiin liittyvät suoritteet korjattaisiin matkakulujen perimistä koskeva huomautus, jonka oli tarkoitus koskea kansainväliseen huviveneenkuljettajankirjaan tai vuokraveneen kuljettajankirjaan liittyvän tentin vastaanottoa (kohta 3.15). Valtion matkustussäännön mukaiset korvaukset peritään siis kohdan 3.15 (eikä 3.16) mukaisista toimenpiteistä.

**Raideliikenne**

Rautatiekalustorekisterisuoritteista poistettaisiin kalustoyksikön rekisterissäpidon vuosimaksu 12 euroa (kohta 1.3) ja sen perimistä tarkentava huomautus. Ehdotettu muutos vähentäisi tämän vuoden maksutuottoja arviolta noin 130 000 euroa. Tuottojen vähentymisellä ei ole merkittävää vaikutusta ennustettuun rautatiekalustorekisterisuoritteiden kustannusvastaavuuteen (98 prosenttia), sillä muutosehdotuksella on vaikutusta myös suoritetuotannon kustannuksiin.

Muutos perustuisi komission täytäntöönpanopäätökseen (EU) 2018/1614, Euroopan parlamentin ja neuvoston direktiivin (EU) 2016/797 47 artiklassa tarkoitettuja kalustorekistereitä koskevista eritelmistä sekä komission päätöksen 2007/756/EY muuttamisesta ja kumoamisesta ja sen perusteella toteutettavaan kalustorekisterin siirtoon virastolta Euroopan rautatievirastolle. Rekisterin siirto on tarkoitus tehdä 24.5.2022. Vuosimaksu on peritty kalustoyksikön haltijoilta, joita ovat kalustoyksikön omistajat tai tahot, joilla on kaluston käyttöoikeus. Maksu on kohdistunut rautatieyrityksiin, raideliikenteen harjoittajiin sekä tuotantolaitoksiin, joiden kalustoa käytetään tuotteiden tai raaka-aineiden kuljetukseen. Tämän hetken tietojen mukaan ei Euroopan rautatievirasto perisi maksua rekisterissäpidosta.

Rautatiejärjestelmän käyttöönottolupaan (kohta 4.1) lisättäisiin uusi alakohta kalustoyksikön siirtolupa. Muutosehdotus perustuu raideliikennelain muutosesitykseen (HE 38/2022), joka on tarkoitettu tulemaan voimaan 1.7.2022. Käyttöönottoluvasta peritään maksu työtuntien mukaisesti, ja maksu 250 euroa/työtunti säilyisi ennallaan. Ehdotetulla muutoksella ei olisi taloudellisia vaikutuksia tämän vuoden tuottoihin.

**VOIMAANTULO**

Ehdotetaan, että asetusmuutos tulisi voimaan 1 päivänä heinäkuuta 2022.